URRUZUNO URRESTI (EH Bildu, 2017-03-09):
Egun on guztioi.
EITBk erreforma behar du eta uste dut guztiok gaudela ados horretan. Horregatik eratu genuen edo eratzea adostu genuen ponentzia bat eta ponentzia horretan uste dugu, edo ponentzia hori baliatu behar dela halako eztabaidak bertan gauzatzeko.
Erreforma horretan, beste gauza askoren artean, EITBtaz hitz egin beharko da eta baita hitz egin beharko da administrazio kontseiluaz ere, administrazio kontseiluaren izaeraz eta izateaz. Guretzat ere administrazio kontseiluak aldaketak behar ditu.
Eta aurkeztu zaigun lege proposamen honek dituen 13 artikuluetatik, esan beharra dago Euskal Herria Bildu batzuekin ados dagoela, ez beste batzuekin eta ikusten ditugula beste artikulu batzuk ere faltan badituela. Baina, esan bezala, guretzat ponentzia hori izan behar da halako eztabaidak egiteko lekua.
Hitz egin beharko da EITBtaz, hitz egin beharko da administrazio kontseiluaz, hitz egin beharko da, azken finean, gure hedabide publiko nagusia prestigiatzeaz eta hobetzeaz. Batik bat, ez bakarrik baina batik bat azken egun hauetako bezalako gertakariak saihesteko jartzen ditugun neurrietaz, prozeduretaz, funtzionamenduaz, azken finean.
Baina ez Gobernu honek nahi ez dituen edukiak kontrolatzeko jartzen ditugun neurrietaz, baizik eta kalitateaz, independentziaz, neutraltasunaz eta hedabide publiko bat ezaugarritu behar dituen irizpideetaz, batez ere.
Ez dugu hitz egin behar Gobernu honen nahi ez dituen edo gustatzen ez zaizkion edukiak debekatzeaz, baizik programaziotik, edukietatik, esku-hartze politikoa aldentzeaz eta urruntzeaz. Halakoak saihestu egin behar dira, hedabide publiko batean adierazpen askatasunari artazia baino, zentsurari argi berdea ematea baino ezer larriagorik, ezer lotsagarriagorik ez dagoelako.
Larria da ikustea gobernu batek nola zentsura neurriak ezartzea iragartzen duen bere gogoko ez dituen iritzi batzuk bota direlako, non eta umore programa batean.
Halakoek ETB oraindik ere gehiago desprestigiatzen dute eta uste dugu hori dela ETBk momentu honetan duen gabezi eta oztopo nagusia.
Larria da ikustea gobernu batek nola zentsura neurriak ezartzea iragartzen duen nolako esku hartzea duen, nolako injerentzia duen edo nolako injerentzia izatera hel daitekeen interes politikoak tarteko.
Halakoengatik ere, halakoengatik batik bat hitz egin behar da EITBtaz eta administrazio kontseiluaz. Independentea, objektiboa, kalitatezkoa bezalako adjektiboak erabiltzen ditugu, BBC eta antzekoak sarri ahotan erabiltzen ditugu, eta gero bat-batean ezein neurri atzerakoi eta EITBrentzat kaltegarri den aplikatzeko prest agertzen da zuzendaritza, prest agertzen da Gobernua, lehendakaria tarteko.
Herri bateko lehendakariak badirudi ez daukala beste zereginik umorezko programa batean esan direnak zuzentzera etortzea baino. Horrek ere Gobernu honen maila adierazi egiten du, maila lotsagarria, ahula eta, beste batzuetara egoen beharrean, halako txutxu-mutxuetan entretenitzen dena.
Amaitzeko. Beraz, esan bezala, administrazio kontseiluaz hitz egin behar da, EiTBtaz hitz egin behar da, baina eratu genuen marko bat horretarako. Beraz, guretzat lege proposamen hau momentu honetan horrela aurkezteak, guretzat ez dauka zentzurik.
Eraman dezagun eztabaida hau eratua dugun ponentziara eta bertan hitz egiteko parada osoa izango dugu. Eta esan dezakeguna da Euskal Herria Bildu bai egongo dela prest administrazio kontseiluan bertan egin behar diren aldaketak...
...dugu. Eta esan dezakeguna da Euskal Herria Bildu bai egongo dela prest Administrazio Kontseilua bertan egin behar diren aldaketa guztiak onerako baldin badira egin ahal izateko.
Eskerrik asko.